ইসলামী আন্দোলনের ছাত্র ভাইদের ভুলে গেলে চলবে না যে, সে একজন ছাত্র। এ সময়টিতে জীবনের অন্য সময়ের তুলনায় অধিক সময় একনিষ্ঠভাবে অধ্যবসায়ের সুযোগ রয়েছে। এ সময়ে অ্যাকাডেমিক, আদর্শিক ও সমসাময়িক বিশ্ব সম্পর্কে তাকে জানতে হয়। কোন একদিকে পিছিয়ে পড়লে তাকে কখনো আদর্শিক আন্দোলনের ভাল কর্মী বলা যায় না। কুরআনে কারিমে প্রথম নাজিলকৃত আয়াতে পড়ার কথা বলা হয়েছে, “পড় তোমরা প্রতি পালকের নামে, যিনি সৃষ্টি করেছেন (সব কিছু)।” (সূরা আলাক : প্রথম আয়াত) কারণ মানতে হলে জানতে হবে। জানার কোন বিকল্প নেই। আল্লাহ তা’য়ালা জানা এবং না জানার মধ্যে পার্থক্যের বর্ণনা করেছেন, “বল, যারা জানে আর যারা জানে না, তারা কি সমান হতে পারে?” (সূরা জুমার-৯ নম্বর আয়াত) আল্লাহ তা’য়ালা জ্ঞানীদের মর্যাদা বাড়িয়ে দেয়ার ঘোষণা করেছেন, “তোমাদের মধ্য থেকে যারা ঈমান এনেছে এবং (ঈমানদারদের মধ্য থেকে) যাদেরকে জ্ঞান দান করা হয়েছে, আল্লাহ তাদের মর্যাদা বৃদ্ধি করেছেন।” (সূরা মোজাদিলাহ-১১ নং আয়াত)